PATVIRTINTA

Švenčionių rajono savivaldybės tarybos

2020 m. vasario 27 d. sprendimu Nr. T-34

**ŠVENČIONIŲ RAJONO SAVIVALDYBĖS RELIGINIŲ BENDRUOMENIŲ IR BENDRIJŲ VEIKLOS FINANSAVIMO IŠ SAVIVALDYBĖS BIUDŽETO LĖŠŲ TVARKOS APRAŠAS**

**I SKYRIUS**

**BENDROSIOS NUOSTATOS**

1. Švenčionių rajono savivaldybės (toliau – Savivaldybė) tradicinių religinių bendruomenių ir bendrijų veiklos finansavimo iš Savivaldybės biudžeto lėšų tvarkos aprašas (toliau – Aprašas) reglamentuoja tradicinių religinių bendruomenių ir bendrijų (toliau – Religinės bendruomenės) veiklos finansavimo iš Savivaldybės biudžeto lėšų ir atsiskaitymo už panaudotas lėšas tvarką.

2. Teikti paraiškas dėl lėšų iš Savivaldybės biudžeto skyrimo gali tik Religinė bendruomenė, atitinkanti Lietuvos Respublikos religinių bendruomenių ir bendrijų įstatyme nustatyta tvarka apibrėžtą tradicinės Lietuvos religinės bendruomenės sąvoką bei veikianti ir registruota Savivaldybės teritorijoje.

3. Lėšos Religinių bendruomenių veiklos finansavimui gali būti skiriamos kiekvienais metais Savivaldybės biudžete.

**II SKYRIUS**

**TIKSLAI, UŽDAVINIAI, REMIAMOS VEIKLOS**

4. Religinių bendruomenių veiklos finansavimo tikslai:

4.1. prisidėti prie kultūrinio paveldo dalies, priklausančios Religinėms bendruomenėms, išsaugojimo skiriant lėšas iš Savivaldybės biudžeto Religinėms bendruomenėms priklausančių pastatų tvarkybai bei pritaikymui bendruomenės poreikiams, Religinių bendruomenių turimų vertybių išsaugojimui, aplinkos priežiūrai;

4.2. skatinti Religinės bendruomenės narių savanorišką darbą, paslaugas bendruomenės nariams, dalyvavimą visuomeninėse iniciatyvose bei kultūrinėje veikloje.

5. Religinių bendruomenių veiklos finansavimo uždaviniai:

5.1. ugdyti visuomenės bendrąją kultūrą, etnokultūros puoselėjimą, kraštovaizdžio, nekilnojamų kultūros vertybių apsaugą, spręsti bendruomenės socialines, kultūrines, dorovines problemas;

5.2. iš dalies finansuoti Savivaldybės teritorijoje esančių Religinėms bendruomenėms priklausančių pastatų remonto darbus, šių pastatų pritaikymą bendruomenės poreikiams, aplinkos tvarkymą.

6. Lėšos pagal pateiktus prašymus skiriamos šioms veikloms finansuoti:

6.1. Religinėms bendruomenėms priklausančių pastatų, patalpų, inventoriaus remonto darbų atlikimui, šių pastatų, patalpų pritaikymui bendruomenės poreikiams, religinių pastatų, statinių ir pan. priežiūros finansavimui;

6.2. aplinkos tvarkymui;

6.3. jubiliejinių ir kitų renginių organizavimo išlaidų finansavimui;

6.4. informacinių, reprezentacinių ir kitokių leidinių leidybai.

7. Prioritetai teikiami:

7.1. Religinių bendruomenių projektams, kurie pritraukia lėšas iš įvairių fondų bei kitų finansavimo šaltinių (prie papildomų finansavimo šaltinių priskiriamos ir nuosavos lėšos);

7.2. objektams, turintiems išliekamąją istorinę, architektūrinę, meninę vertę;

7.3. objektams, kurių būklė blogiausia, t. y. pastatui, kitam objektui, kuriam skubiai reikalingi avarijos grėsmės pašalinimo ar apsaugos priemonių įrengimo darbai.

**III SKYRIUS**

**PARAIŠKŲ TEIKIMAS IR VERTINIMAS**

8. Savivaldybės tinklapyje www.svencionys.lt Savivaldybės administracija (toliau – Administracija), patvirtinus Savivaldybės biudžetą, skelbia kvietimą teikti paraiškas dėl lėšų iš Savivaldybės biudžeto skyrimo.

9. Nuo kvietimo teikti prašymus paskelbimo dienos Religinių bendruomenių paraiškoms pateikti skiriamas 30 kalendorinių dienų laikotarpis.

10. Paraiškas (1 priedas) Religinės bendruomenės pateikia Administracijos Kultūros, švietimo, jaunimo ir sporto skyriui. Gautos paraiškos registruojamos.

11. Religinė bendruomenė kartu su paraiška turi pateikti:

11.1. Religinės bendruomenės registracijos pažymėjimo kopiją;

11.2. komercinius pasiūlymus;

11.3. jeigu projektas įgyvendinamas su partneriu – bendradarbiavimo susitarimo ar sutarties kopiją.

12. Religinių bendruomenių paraiškas vertina Administracijos direktoriaus įsakymu sudaryta Savivaldybės tradicinių religinių bendruomenių ir bendrijų paraiškų vertinimo komisija (toliau – Komisija).

13. Komisijos darbą organizuoja Savivaldybės religinių bendruomenių ir bendrijų paraiškų vertinimo komisijos pirmininkas.

14. Pagrindinė Komisijos darbo forma – posėdžiai. Komisijos posėdis yra teisėtas, jeigu jame dalyvauja daugiau kaip pusė Komisijos narių. Komisijos sprendimaipriimami Komisijos narių balsų dauguma. Balsams pasiskirsčius po lygiai, lemia Komisijos pirmininko (jeigu jo nėra – pirmininko pavaduotojo) balsas. Komisijos sprendimai įforminami protokolais, kuriuos pasirašo Komisijos pirmininkas (jeigu jo nėra – pirmininko pavaduotojas) ir sekretorius.

15. Komisija turi teisę pareikalauti iš Religinės bendruomenės, kurios paraiška vertinama, papildomos informacijos, susijusios su paraiškos svarstymu. Komisijai pareikalavus papildomos informacijos, Religinės bendruomenės atstovas per Komisijos nustatytą terminą privalo pateikti papildomą informaciją. Nepateikus prašomos informacijos, paraiška nesvarstoma.

16. Komisija gali nevertinti ir grąžinti paraišką Religinei bendruomenei, jei:

16.1. paraiška pateikta ne laiku ar nesilaikant paraiškos pildymo formos;

16.2. Religinė bendruomenė praėjusiais metais buvo gavusi finansavimą iš Savivaldybės biudžeto ir nepateikė lėšų arba pateikė ne visas lėšų panaudojimą pagrindžiančias ataskaitas.

17. Komisija įvertina paraiškas ir atsižvelgiant į savivaldybės biudžeto lėšas, skirtas paraiškų finansavimui, nustato konkrečią lėšų sumą pagal kiekvieną prašymą ir protokoliniu sprendimu teikia Administracijos direktoriui siūlymą dėl lėšų Religinėms bendruomenėms skyrimo.

18. Lėšas įsakymu skiria Administracijos direktorius, atsižvelgdamas į Komisijos siūlymą.

19. Komisijos pirmininkas raštu informuoja pareiškėjus apie prašymų svarstymo rezultatus per 5 darbo dienas nuo galutinio sprendimo.

20. Pareiškėjas, gavęs informaciją, kad prašymas bus finansuojamas per 10 darbo dienų turi pateikti patikslintą lėšų sąmatą (2 priedas), kurios nepateikus prašymas nefinansuojamas.

**IV SKYRIUS**

**RELIGINIŲ BENDRUOMENIŲ ĮSIPAREIGOJIMAI IR ATSISKAITYMAS UŽ PANAUDOTAS LĖŠAS**

21. Religinės bendruomenės vadovas su Administracijos direktoriumi sudaro finansavimo sutartį (pagal patvirtintą savivaldybės administracijos direktoriaus formą), kurioje numatomi Religinės bendruomenės įsipareigojimai, lėšų, įsigyto turto naudojimo, atskaitomybės ir atsakomybės sąlygos.

22. Už projekto įgyvendinimą laiku, teisingą lėšų, numatytų projekto finansavimo sąmatoje, panaudojimą, ataskaitų pateikimą nustatytais terminais atsako Religinės bendruomenės vadovas įstatymų nustatyta tvarka.

23. Administracijos Buhalterinės apskaitos skyrius, vadovaudamasis Administracijos direktoriaus įsakymu, perveda lėšas Religinei bendruomenei gavus Administracijos direktoriaus ir Religinės bendruomenės vadovo pasirašytą projekto finansavimo sutartį ir sąmatą prie sutarties (forma B-1).

24. Savivaldybės interneto svetainėje skelbiama informacija apie Religinėms bendruomenėms paskirtas finansavimo lėšas pagal paraiškas.

25. Jeigu iki einamųjų metų gruodžio 23 d. Religinė bendruomenė nepanaudoja visų gautų lėšų, nepanaudotas lėšas ji privalo grąžinti Administracijos buhalterinės apskaitos skyriui iki gruodžio 30 d.

26. Religinės bendruomenės, gavusios finansavimą, turi vykdyti išlaidų apskaitą ir atsiskaityti už gautų lėšų panaudojimą Administracijos Buhalterinės apskaitos skyriui iki einamųjų metų gruodžio 30 d., pateikdami ataskaitą (Biudžeto išlaidų sąmatos vykdymo ataskaita forma Nr. 2) ir išlaidas pagrindžiančius dokumentus (sąskaitų faktūrų, PVM sąskaitų ir kt.) kopijas ir išlaidų apmokėjimą įrodančius dokumentus (sąskaitų išrašai, mokėjimo pavedimai ir kt.). Buhalterinės apskaitos skyriaus specialistas, atsakingas už projektų apskaitą, tikrina pareiškėjo pateiktų dokumentų ir išlaidų atitiktį sutarties sąlygoms ir sąmatoms.

27. Įvykdžiusi paraiškoje numatytą veiklą, Religinė bendruomenė ne vėliau kaip iki gruodžio 30 d. pateikia Administracijos Kultūros, švietimo, jaunimo ir sporto skyriui veiklos ataskaitą (3 priedas).

28. Apibendrintos projektų veiklos ataskaitos skelbiamos Savivaldybės interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_